CELEX ID: 32010R0823
Publication Date: 2010-09-17

Document:
KOMISIJOS REGLAMENTAS (ES) Nr. 823/2010
2010 m. rugsėjo 17 d.
kuriuo įgyvendinamos Europos Parlamento ir Tarybos reglamento (EB) Nr. 452/2008 dėl švietimo ir mokymosi visą gyvenimą statistikos rengimo ir plėtotės nuostatos dėl suaugusiųjų mokymosi visą gyvenimą
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2008 m. balandžio 23 d. Europos Parlamento ir Tarybos reglamentą (EB) Nr. 452/2008 dėl švietimo ir mokymosi visą gyvenimą statistikos rengimo ir plėtotės (1), ypač į jo 6 straipsnio 1 dalį,
kadangi:
(1)
Reglamente (EB) Nr. 452/2008 nustatoma bendra sistemingo Europos švietimo ir mokymosi visą gyvenimą statistikos rengimo sistema.
(2)
Vadovaujantis Reglamento (EB) Nr. 452/2008 6 straipsnio 1 dalimi, Komisija, siekdama užtikrinti aukštos kokybės duomenų perdavimą, turėtų patvirtinti tam tikras įgyvendinimo priemones.
(3)
Reikia nustatyti atskirų statistinių veiksmų, būtinų Reglamento (EB) Nr. 452/2008 2 sričiai priskiriamai suaugusiųjų mokymosi visą gyvenimą statistikai rengti, įgyvendinimo priemones.
(4)
Rengdamos ir platindamos Europos švietimo ir mokymosi visą gyvenimą statistiką nacionalinės ir Europos statistikos institucijos turėtų atsižvelgti į Europos statistikos praktikos kodekse, patvirtintame 2005 m. gegužės 25 d. Komisijos rekomendacijoje dėl nacionalinių ir Bendrijos statistikos institucijų nepriklausomumo, vientisumo ir atskaitomybės (2), nustatytus principus.
(5)
Šiame reglamente numatytos priemonės atitinka Europos statistikos sistemos komiteto nuomonę,
PRIĖMĖ ŠĮ REGLAMENTĄ:
1 straipsnis
Atliekant pirmą suaugusiųjų dalyvavimo arba nedalyvavimo mokymosi visą gyvenimą veikloje tyrimą (toliau - Suaugusiųjų švietimo tyrimas) duomenys renkami nuo 2011 m. liepos 1 d. iki 2012 m. birželio 30 d. Ataskaitinis laikotarpis, kurio duomenys apie dalyvavimą mokymosi visą gyvenimą veikloje renkami, yra 12 mėnesių iki duomenų rinkimo laikotarpio pradžios.
Duomenys renkami kas penkerius metus.
2 straipsnis
Tiriami 25-64 m. amžiaus grupės asmenys. 18-24 m. ir 65-69 m. amžiaus grupių asmenų tirti neprivaloma.
3 straipsnis
Reglamente (EB) Nr. 452/2008 nurodytų 2 srities tyrimo objektų kintamieji ir jų suskirstymas nustatyti šio reglamento I priede.
4 straipsnis
2 srities duomenų šaltiniai ir imties dydis nurodyti Reglamento (EB) Nr. 452/2008 priede. Imties sudarymo ir tikslumo reikalavimai turi atitikti šio reglamento II priede išdėstytus reikalavimus.
5 straipsnis
Valstybės narės, vadovaudamosi Reglamento (EB) Nr. 452/2008 4 straipsnio 1 dalies d punkte nurodytais kokybės kriterijais ir šio reglamento III priede nustatytais reikalavimais, Komisijai (Eurostatui) teikia suaugusiųjų dalyvavimo arba nedalyvavimo mokymosi visą gyvenimą veikloje tyrimo kokybės ataskaitą.
6 straipsnis
Siekdama, kad visų šalių tyrimų rezultatai būtų kuo labiau suderinami, Komisija (Eurostatas), glaudžiai bendradarbiaudama su valstybėmis narėmis, parengia Suaugusiųjų švietimo tyrimo vadovą, kuriame būtų pateiktos metodinės ir praktinės rekomendacijos, apklausos gairės ir standartinis klausimynas.
7 straipsnis
Valstybės narės Komisijai (Eurostatui) deramai parengtus mikroduomenų rinkinius pateikia per šešis mėnesius nuo nacionalinių duomenų rinkimo laikotarpio pabaigos.
Kokybės ataskaitą jos Komisijai (Eurostatui) pateikia per tris mėnesius nuo mikroduomenų rinkinių pateikimo.
8 straipsnis
Šiame reglamente nurodyti būtiniausi reikalavimai. Valstybės narės gali nustatyti papildomus nacionalinio lygmens reikalavimus, jei jie neprieštarauja šiame reglamente nustatytiems kokybės reikalavimams.
9 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2010 m. rugsėjo 17 d.

EuroVoc Classification:
Level 1: 100142
100150
100153
100146
Level 2: 100217
100169
100190
100223
100232
Level 3: 668
2467
2166
1074
4488
4256
All Descriptors: 1074
206
4258
5905
6030
6345
668